ADVANC ชนะใสๆ ประมูลคลื่น 900 MHz ที่ราคา 75,654 ลบ.
กสทช.เผย ADVANC ชนะประมูล 900 MHz ที่ราคา 75,654 ลบ.รอเสนอบอร์ดกทค.รับรองผล
27 พ.ค. 2559

สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า บริษัท แอดวานซ์ ไวร์เลสเน็ทเวอร์ค จำกัด (AWN) ในเครือ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เป็นผู้ชนะประมูลคลื่นความถี่ 900 MHz เป็นการชั่วคราวหลังเคาะยืนยันราคาเริ่มต้นประมูลที่ 75,654 ล้านบาทในครั้งแรก และไม่มีผู้แข่งราคา เนื่องจากเป็นผู้เข้าประมูลเพียงรายเดียว ทั้งนี้  กสทช.จะนำผลการประมูลดังกล่าวเสนอให้คณะกรรมการกิจการโทรคมนาคม (กทค.) พิจารณารับรองผลการประมูลอย่างเป็นทางการต่อไป
ด้านนายฐากร ตัณฑสิทธิ์ เลขาธิการ กสทช.กล่าวว่า ขั้นตอนการประมูลวันนี้ผู้เข้าประมูลจะเคาะยืนยันราคาตั้งต้น 75,654 ล้านบาทหนึ่งครั้งจะถือว่าเป็นผู้ชนะการประมูล จากนั้นจะมีการประชุมของคณะกรรมการธรรมาภิบาลการประมูลคลื่นความถี่ในกิจการโทรคมนาคมย่าน 900 MHz และมีการประชุมคณะกรรมการกิจการโทรคมนาคม(กทค.) เพื่อรับรองผลการประมูลในบ่ายวันนี้